b'\n_START_ARTICLE_\nCerkev sv. Ane, Bore\xc4\x8da\n_START_SECTION_\nO cerkvi\n_START_PARAGRAPH_\nCerkev sv. Ane v Bore\xc4\x8di je romarska. V njo so se zatekale nose\xc4\x8dnice in molile za sre\xc4\x8den porod. Leta 1739 so cerkev baro\xc4\x8dno obokali in predelali. Nad oltarjem je bila slika sv. Ane s h\xc4\x8derko Marijo v sredini. Zgoraj je bil sv. Jo\xc5\xbeef z Jezu\xc5\xa1\xc4\x8dkom, na evangelijski strani podoba sv. Joahima, na listni strani _NEWLINE_sv. Janez Krstnik. Kor in pri\xc5\xbenica sta bila lesena in nepobarvana. _NEWLINE_Leta 1911 so namestili v cerkev sv. Ane v Bore\xc4\x8di nov lesen oltar, pri\xc5\xbenico in spovednico. Tabernakelj v sredini oltarja ima v  sredini kip sv. Ane s h\xc4\x8derko Marijo, na eni strani je kip sv. Alojzija, na drugi pa kip sv. Ne\xc5\xbee. Spodnji del romarske cerkve je iz kamna. Ko so pri zgornjem delu strop obokali, so ga sezidali iz opeke. Zidan je tudi kor, zvonik nad korom pa je lesen in krit s skodlami. Zvonova iz leta 1925 sta dva. Leta 1956 so obnovili zvonik in streho nad ladjo, naslednje leto pa \xc5\xa1e streho nad prezbiterijem. V celoti pa so cerkev prebelili 1976. leta. Vsako leto na god sv. Ane je pri tej cerkvi veliko pro\xc5\xa1\xc4\x8denje oziroma \xc2\xbbbu\xc4\x8da\xc2\xab.\n_START_SECTION_\nArhitektura\n_START_PARAGRAPH_\nPoznogotsko cerkev, datirano z letnico 1521, sestavljata pravokotna, sorazmerno visoka ladja in ni\xc5\xbeji in o\xc5\xbeji poligonalno zaklju\xc4\x8den prezbiterij. Ima bogate kamnose\xc5\xa1ke detajle._NEWLINE_Cerkev stoji jugovzhodno od naselja, na samotnem pokopali\xc5\xa1\xc4\x8du v gozdu.'